На основу чл. 21. и 79. Закона о референдуму и народној иницијативи („Службени гласник РС”, број 111/21),

Републичка изборна комисија, на седници одржаној 29. новембра 2021. године, донела је

**У П У Т С Т В О**

ЗА ОБАВЕШТАВАЊЕ ГЛАСАЧА О РЕПУБЛИЧКОМ РЕФЕРЕНДУМУ

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се уређује начин на који се гласачи обавештавају о предмету републичког референдума и о одређеним правима током републичког референдума.

**II. НАЧИН ОБАВЕШТАВАЊА**

**Информација о питању, односно акту о коме се одлучује на републичком референдуму**

**Члан 2.**

(1) Републичка изборна комисија (у даљем тексту: Комисија) је дужна да, у року од 20 дана од дана расписивања републичког референдума, усвоји и објави акт који ће гласачима пружити објективне информације о питању, односно акту о коме се одлучује на републичком референдуму.

(2) Информација из става 1. овог члана треба верно и у једнакој мери да одражава ставове страна које се залажу за различите одговоре на референдумско питање, и да буду доступна на свим језицима који су у службеној употреби на територији Републике Србије.

(3) Комисија усвојену информацију из става 1. овог члана објављује на званичној веб презентацији Комисије, у медијима и доставља је гласачима на адресу пребивалишта.

**Обавештавање грађана о спровођењу републичког референдума**

**Члан 3.**

(1) Комисија обавештава гласаче о начину на који могу да провере да ли су уписани у бирачки списак и како могу поднети захтев за промену података у бирачком списку, као и о процедури гласања на републичком референдуму, путем медија, друштвених мрежа и веб презентације Комисије.

(2) Обавештавање гласача који су особе са инвалидитетом о правима из става 1. овог члана врши се путем титлова или српског знаковног језика, за глуве гласаче и путем QR кодова, за слепе гласаче.

(3) Дан после расписивања републичког референдума, општинска/градска управа је дужна да изложи део бирачког списка за подручје своје општине/града на увид гласачима и да то огласи преко средстава јавног информисања и, по потреби, на други начин.

(4) Општинска/градска управа је дужна да грађане обавести:

1) да од општинске/градске управе могу, до закључења бирачког списка, захтевати доношење решења на којима се заснивају промене у бирачком списку;

2) да надлежној општинској/градској управи могу, најкасније пет дана пре дана закључења бирачког списка, поднети захтев да се у бирачки списак упише податак да ће гласач на предстојећем референдуму гласати према месту боравишта у земљи.

(5) Дан после расписивања републичког референдума, дипломатско-конзуларна представништва Републике Србије обавештавају гласаче који имају боравиште у иностранству да преко дипломатско-конзуларног представништва могу, најкасније пет дана пре дана закључења бирачког списка, поднети захтев да се у бирачки списак упише податак да ће на предстојећем референдуму гласати у иностранству.

(6) Министарство надлежно за вођење бирачког списка у обавези је да одмах по расписивању референдума обавештење из става 4. овог члана објави на својој веб презентацији.

**Обавештење о дану и времену одржавања републичког референдума**

**Члан 4.**

(1) Обавештења гласачима у Републици Србији о дану и времену одржавања републичког референдума, са бројем и адресом гласачког места на коме гласач гласа и бројем под којим је уписан у извод из бирачког списка, доставља општинска/градска управа.

(2) Дипломатско-конзуларна представништва обавештавају гласаче са боравиштем у иностранству о одржавању републичког референдума у складу са решењима о уписивању податка да ће гласач гласати према месту боравишта у иностранству које им доставе надлежне општинске/градске управе.

(3) Достава обавештења из ст. 1. и 2. овог члана врши се најкасније пет дана пре дана одржавања републичког референдума.

**III. ЗАВРШНА ОДРЕДБА**

**Члан 5.**

Ово упутство ступа на снагу наредног дана од дана објављивања у „Службеном гласнику Републике Србије“.

02 Број 014-104/21

У Београду, 29. новембра 2021. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић